Predkladacia správa

      Upravené nové znenie materiálu „Návrh koncepcie rozvoja cestovného ruchu Slovenskej republiky“ vychádza zo základného dokumentu „Stratégia rozvoja cestovného ruchu Slovenskej republiky do roku 2013 – nové znenie“.
     Ťažiskom novej koncepcie je podpora aktívneho zahraničného cestovného ruchu, so zameraním najmä na ekoturizmus, kúpeľný a zdravotný cestovný ruch, agroturistiku a vidiecky cestovný ruch, a to v silnej väzbe na participáciu územnej samosprávy v zmysle rozpracovania programového vyhlásenia vlády SR. 
     Koncepcia obsahuje strategické ciele cestovného ruchu, analýzu marketingu a štátnej propagácie Slovenska, nosné formy cestovného ruchu, produkt cestovného ruchu z regionálneho hľadiska, návrh na koordináciu všetkých subjektov cestovného ruchu a úlohy na realizáciu navrhovanej koncepcie. Prílohová časť koncepcie obsahuje porovnanie konkurencieschopnosti cestovného ruchu v SR s vybranými krajinami Európy. Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie bola doplnená o tabuľku dopadov úloh z tejto koncepcie na verejné zdroje.
    Koncepcia je spracovaná na obdobie rokov 2005 – 2006, teda na funkčné obdobie pôsobenia súčasnej vlády. Predpokladáme, že koncom roku 2006 MH SR na ďalšie dva roky vypracuje novú, aktualizovanú koncepciu. V koncepcii boli pre MH SR a vecne príslušné rezorty definované opatrenia, z ktorých niektoré, vzhľadom na časový posun schválenia koncepcie, MH SR už začalo priebežne plniť.
     V predloženom materiáli boli zo strany MH SR zohľadnené pripomienky predložené v rámci medzirezortného pripomienkového konania. Zásadné pripomienky predložené MV SR, MŽP SR a MPSVR SR boli v rámci uskutočnených rozporových konaní prerokované, pričom niektoré boli MH SR akceptované a od zvyšných ich predkladateľ ustúpil. O pôvodnej koncepcii dňa 23. mája 2005 rokovala Porada ekonomických ministrov vlády SR, ktorá k nej rokovanie prerušila a odporučila MH SR, najprv dopracovať a  na rokovaní vlády schváliť „Návrh stratégie rozvoja  cestovného  ruchu  SR  do  roku  2013“  a následne, opätovne predložiť na rokovanie Porady ekonomických ministrov vlády SR nové, dopracované znenie koncepcie. 
Materiál „Stratégia rozvoja cestovného ruchu Slovenskej republiky do roku 2013“ bol schválený vládou SR dňa 24. augusta 2005 s pripomienkami a požiadavkou, zapracovať pripomienky i do pripravovanej koncepcie. Takto dopracované nové znenie koncepcie predložilo MH SR opäť na rokovanie Porady ekonomických ministrov vlády SR, ktorá dňa             7. novembra 2005 predložený návrh vzala na vedomie s pripomienkami, s tým že odporučila predkladateľovi zmeniť úlohu č. 1.2. na úlohu v zmysle vypracovania analýzy súčasného právneho stavu vo väzbe na možnosti zriaďovania a činnosť miestnych a regionálnych združení cestovného ruchu. Zároveň odporučila zosúladiť navrhované termíny plnenia úloh s termínmi, ktoré obsahuje Stratégia rozvoja cestovného ruchu  SR do roku 2013 a takto upravený návrh predložiť na rokovanie vlády. MH SR uvedené pripomienky do predloženého materiálu dopracovalo, pričom pri zosúlaďovaní termínov plnenia úloh vychádzalo z platnosti úloh v stratégii, ktorá pokrýva aj obdobie rokov 2005 – 2006. 
        Upravené nové znenie Koncepcie rozvoja cestovného ruchu Slovenskej republiky            teda MH SR predkladá na rokovanie vlády SR bez rozporov, s výnimkou rozporov s mimovládnou organizáciou pre platformu NATURA 2000 a zapracovanými pripomienkami z rokovania vlády ku „Stratégii rozvoja cestovného ruchu Slovenskej republiky do roku 2013“ a z rokovania Porady ekonomických ministrov vlády SR zo dňa 7. novembra 2005 ku „Návrhu koncepcie rozvoja cestovného ruchu Slovenskej republiky“.